पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. हरियाणा शिक्षा बोर्ड भिवानी द्वारा सोमवार को घोषित 12वीं के रिजल्ट में साइबर सिटी का प्रदेश में पांचवां स्थान रहा है। जहां सीबीएसई में स्टूडेंट्स शत-प्रतिशत अंक ला रहे हैं, वहीं हरियाणा शिक्षा बोर्ड के रिजल्ट में फिसड्डी साबित हो रहे हैं। छात्रों के खराब परफॉर्मेंस पर शिक्षा अधिकारी भी चिंता जता रहे हैं। उनका कहना है कि रिजल्ट को लेकर अब गंभीर होना होगा।
इससे पहले भी हरियाणा बोर्ड रिजल्ट में दो वर्षो से गुड़गांव तीसरे स्थान पर था। इस साल गुड़गांव का रिजल्ट 63.9 रहा, पिछले साल 79.96 प्रतिशत रहा था। जिले से 11 हजार 525 स्टूडेंट्स शामिल हुए, जिनमें से केवल 7365 ही पास हो सके हैं। लड़कियों की प्रतिशतता अच्छी रही। लड़कों की पास प्रतिशतता 60.62 थी वहीं लड़कियों की पास प्रतिशतता 67.51 रही। 5321 लड़कियों में से 3588 लड़कियां पास हुईं, वहीं 6210 लड़कों में से 3777 ने परीक्षा क्लियर की।
फाजिलपुर स्थित सीडी सीनियर सेकंडरी स्कूल का परीक्षा परिणाम अच्छा रहा। 55 स्टूडेंट्स ने परीक्षा दी, जिसमें 50 ने बेहतर अंकों के साथ परीक्षा पास की। आर्ट्स संकाय के सीता राम और आशीष ने 89 प्रतिशत और तरुण यादव ने 90 प्रतिशत से परीक्षा उत्तीर्ण की। स्कूल निदेशक यशपाल यादव ने बताया कि बच्चों ने बेहद अच्छे अंकों से परीक्षा पास किया है।
नहीं दिखे स्कूलों में छात्र : हरियाणा शिक्षा बोर्ड ने इस साल से रिजल्ट ऑनलाइन किया था, ताकि छात्रों को दाखिला लेने में देरी न हो।स्कूलों में गैजेट की कॉपी 10 जून तक आएगी। इसी वजह से स्कूलों में छात्रों की संख्या बेहद कम रही। हालत ये थी कि जिले में कुछ प्रिंसिपल ही अपने स्कूलों के परफॉर्मेंस के बारे में बता पा रहे थे।
लेना होगा गंभीरता से : रिजल्ट में गिरावट पर शिक्षा वित्तायुक्त सुरीना राजन ने भी चिंता जताई है। उन्होंने कहा कि शिक्षकों को इसे गंभीरता से लेना होगा, ताकि अगले साल रिजल्ट अच्छा आए। हालांकि इसके पीछे का वजह पूछे जाने पर वे इसे टाल गए।
ये रही स्थिति
रिजल्ट ऑनलाइन होने से जिले के कम स्कूल ही अपने रिजल्ट की सही जानकारी दे पाए। जिले में एकमात्र इंग्लिश मीडियम राजकीय मॉडल संस्कृति स्कूल का रिजल्ट बेहतर रहा। कुल 132 स्टूडेंट्स ने परीक्षा दी, जिसमें मुकुल ने 84 प्रतिशत अंक लाकर परीक्षा पास किया। सिविल लाइन स्थित राजकीय वरिष्ठ माध्यमिक विद्यालय में 266 स्टूडेंट्स ने परीक्षा दी, जिसमें साइंस संकाय के आकाश ने 94.6 अंक लेकर उत्कृष्ट प्रदर्शन किया।
लक्ष्मी सीनियर सेकंडरी स्कूल का रिजल्ट भी अच्छा रहा। साइंस संकाय की अंकिता ने 84 प्रतिशत अंकों से परीक्षा उत्तीर्ण की। शीतला कॉलोनी स्थित एचएमसी और हैपी मॉडल स्कूल का रिजल्ट भी अच्छा रहा। दोनों स्कूल के 90 स्टूडेंट्स में से पांच ने 80 प्रतिशत से भी अधिक अंक के साथ परीक्षा उत्तीर्ण की।
ग्रामीण अंचल के स्कूलों ने भी लहराया परचम : फरुखनगर के ग्रामीण अंचल के स्कूलों में हरियाणा शिक्षा बोर्ड 12वीं की परीक्षाओं के परिणाम बेहतर रहे। अजंता सीनियर सेकंडरी स्कूल जमालपुर की प्राचार्य योगेंद्र सिंह ने बताया कि विज्ञान संकाय में सुचित्रा ने 442, प्रीति ने 434, संजू ने 414 अंक प्राप्त किए हैं। कॉमर्स संकाय में आरती ने 417, नीतू ने 410, पूनम ने 397 अंक से परीक्षा उत्तीर्ण की। कला संकाय में निशा ने 435, ज्योति ने 404 व पूनम ने 366 अंक प्राप्त किए हैं।
फरुखनगर के राजमाला सीनियर सेकंडरी स्कूल की छात्रा प्रीति यादव व ज्ञानदीप ने सभी विषय में शत-प्रतिशत अंक हासिल किए हैं। जमालपुर के लाल बहादुर शास्त्री सीनियर सेकंडरी स्कूल के 34 छात्र-छात्राओं ने बेहतर अंक से परीक्षा पास की।
फरुखनगर के धनखड़ सीनियर सेकंडरी स्कूल के 56 में 42 छात्र प्रथम श्रेणी में व पांच छात्रों में दीपा सैनी ने 428, संगीता व रवीना ने 407, रिंकी ने 401 अंक प्राप्त किए। बाल कल्याण वरिष्ठ माध्यमिक विद्यालय जमालपुर की छात्रा किरण चौधरी ने 421, पूजा ने 407 व रितू ने 402 अंक प्राप्त किए।
स्कूलों में नहीं होगी शिक्षकों की कमी
गुड़गांव स्टेट काउंसिल फॉर एजुकेशनल रिसर्च एंड ट्रेनिंग में पहुंचीं शिक्षा वित्तायुक्त ने बताया कि उनके यहां आने का उद्देश्य स्कूलों में शिक्षकों की स्थिति मजबूत करना है। रैशनलाइजेशन को लेकर उन्होंने बैठक ली है। विभाग चाहता है कि जिन स्कूलों में शिक्षकों की कमी है, उसे पूरा किया जाए। इसके अलावा एससीईआरटी के वार्षिक प्लान पर चर्चा की गई है। इस दौरान उनके साथ सेकंडरी विद्यालय के निदेशक विकास और प्राथमिक शिक्षा निदेशक डी सुरेश भी उपस्थित रहे।
बिना ट्यूशन 94.6 अंक
12वीं रिजल्ट में राजकीय वरिष्ठ माध्यमिक विद्यालय के आकाश आनंद ने 94.6 प्रतिशत से परीक्षा उत्तीर्ण किया। वे कहते हैं कि अपनी मेहनत के बल पर उन्होंने ये मुकाम हासिल किया है। उन्होंने पढ़ाई के लिए कभी भी ट्यूशन नहीं ली। उनका सपना दिल्ली विश्वविद्यालय से बीएससी करना है। आकाश को खाली समय में किताबें पढ़ने का शौक है। पिता लक्की इलेक्ट्रिशियन हैं और माता मंजू कुक हैं। वे कहते हैं कि दोनों अभिभावक मेहनत करते हैं और दोनों के जीवन से बहुत कुछ सीखने को मिलता है। मैं भी जिंदगी में मेहनत करना चाहता हूं ताकि मां-बाप का सहारा बन सकूं।
क्या कहते हैं शिक्षाविद्
शिक्षाविद् रिजल्ट खराब होने की वजह स्कूलों में शिक्षकों की कमी व उनका छात्रों के प्रति गंभीर न होना बता रहे हैं। शिक्षाविद् ज्योति चौधरी कहती हैं कि रिजल्ट बेहतर होने के लिए शिक्षकों व बच्चों को गंभीर होना होगा। शिक्षक नियमित तौर पर बच्चों को होमवर्क दें और स्टूडेंट्स भी उसे फॉलो करें। शिक्षाविद् तेजपाल कहते हैं कि स्कूलों में शिक्षकों की कमी होने का असर रिजल्ट पर पड़ता है।
परीक्षाओं के समय ही शिक्षकों का तबादला हो जाता है, जिसका खामियाजा बच्चों को भुगतना पड़ता है। नॉन मेडिकल के गजेंद्र ने 86.2 अंक से परीक्षा उत्तीर्ण की। केजी सीनियर सेकंडरी स्कूल का रिजल्ट भी बढ़िया रहा। कॉमर्स संकाय में नैंसी गोयल ने 73 प्रतिशत अंकों से परीक्षा क्लियर किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva hin_Deva mag_Deva hin_Deva hin_Deva hin_Deva hin_Deva zho_Hant eng_Latn